Martinus Nissen Drejer

Martinus Nissen Drejer, også stavet Dreier (1808–1872) var en norsk fogd, ordfører og stortingsrepresentant. 

 Yrkesliv 
Drejer ble konstituert prokurator i Tromsø i 1838. I 1840 ble han utnevnt til underrettsprokurator for Finmarkens amt, som da besto av dagens Troms og Finnmark. Han ble i 1854 fogd for Senjen og Tromsø.Nils A. Ytreberg Det gamle Tromsø: en studie til byens historie inntil 1850-årene, Cappelen 1936, side 143.

Han arbeidet aktivt for opprettelsen av en nordnorsk avdeling av Norges Bank i Tromsø, noe som lyktes i 1852. Han ble da styremedlem ved bankkontoret.Nils A. Ytreberg: Tromsø bys historie, bind 1, Tromsø 1946, side 331 f. Han var i 1859 medlem av en offentlig kommisjon om sildefisket i Nordland og Finmarken.

I 1857 kjøpte han en større eiendom på Tromsøya, det som senere ble kalt Åsgård. Her startet han jordbruk. Han hadde da i noen år vært den første styreformann i Tromsø Amts Landhusholdningsselskab.Nils A. Ytreberg: Troms landbruksselskap gjennom hundre år 1855–1955, Tromsø 1955, side 31.

Drejer fikk i 1870 St. Olavs orden for fortjenstfull embetsvirksomhet. Han gav boksamlingen sin til byens bibliotek, og han ble senere hedret ved at Fogd Drejers gate i Tromsø er oppkalt etter han. Byen og amtet reiste en minnestein på graven han i Tromsø. 

 Politiske verv 
Drejer var valgt til Stortinget som representant for Tromsø og byene i Finnmark i 1854–56. Han var medlem av justiskomite nr. 2. Han var vararepresentant påfølgende periode for samme valgkrets og for Tromsø by deretter (1859).Tallak Lindstøl: Stortinget og statsraadet 1814–1914, 1. bind, 1. del, Kristiania 1914, side 196 f.

Han var kommunepolitiker og ble ordfører i Tromsø i flere perioder fra 1849 til 1867.Jon Gunnar Arntzen (red.): Norsk biografisk leksikon, bind 10, Kunnskapsforlaget 2005, side 403.

 Familie og utdanning 
Drejer var født i Trondhjem 3. september 1808. Foreldrene var Peter Hind Drejer og Maren Martinusdatter Nissen. Han tok studenteksamen i 1829 og juridisk embetseksamen i 1834. Han døde ugift i Tromsø 15. januar 1872.

 Referanser 

 Eksterne lenker 


Kategori:Stortingsrepresentanter 1854–1856
Kategori:Stortingsrepresentanter for Tromsø
Kategori:Ordførere i Tromsø
Kategori:Norske jurister
Kategori:Norske bønder
Kategori:Personer fra Trondheim kommune